ส่วนที่ 1

ข้อมูลสรุป (Executive Summary)

บริษัท โรงแรมเซ็นทรัล พลาซา จำกัด (มหาชน) (“บริษัท”) จดทะเบียนก่อตั้งเมื่อวันที่ 26
ธันวาคม 2523 ด้วยทุนจดทะเบียนแรกเริ่มจำนวน 300,000,000 บาท โดยกลุ่มจิราธิวัฒน์
เพื่อประกอบกิจการโรงแรม โดยให้บริการด้านห้องพัก อาหารและเครื่องดื่ม ห้องจัดเลี้ยง
ห้องประชุม ศูนย์ธุรกิจ ศูนย์สุขภาพ สปา และบริการอื่นๆ ต่อมาในปี 2537
บริษัทได้เริ่มบริหารและจัดการแบรนด์ธุรกิจอาหารบริการด่วน (Quick Service Restaurant
“QSR”) เพื่อจำหน่ายอาหารประเภทไก่ทอด ขนมโดนัท และไอศกรีม และในปี 2544
บริษัทได้เริ่มบริหารและจัดการแบรนด์ธุรกิจอาหารบริการด่วนเพิ่มเติม ได้แก่อาหารประเภทพิซซ่า
และขนมซอฟท์เพรทเซล

ณ วันที่ 31 ธันวาคม 2550 บริษัทมีบริษัทย่อยรวมทั้งสิ้น 14 บริษัท
แบ่งออกเป็นบริษัทที่ประกอบธุรกิจโรงแรม 12 บริษัท และประกอบธุรกิจอาหารบริการด่วน 2 บริษัท
นอกจากนั้น บริษัทยังได้ลงทุนในกิจการร่วมค้า 2 บริษัทที่ประกอบธุรกิจโรงแรม
และลงทุนในกองทุนอสังหาริมทรัพย์อีก 2 แห่ง ทั้งนี้
ปัจจุบันบริษัทและบริษัทย่อยมีโรงแรมภายใต้การดำเนินงานจำนวน 10 แห่ง
มีจำนวนห้องพักที่ให้บริการรวม 2,284 ห้อง
ครอบคลุมพื้นที่สำคัญทางเศรษฐกิจและแหล่งท่องเที่ยวชายฝั่งทะเลด้านอ่าวไทยและอันดามัน
และมีโรงแรมที่อยู่ระหว่างการก่อสร้างขึ้นใหม่อีก 3 แห่ง ซึ่งคาดว่าจะเปิดดำเนินการได้ในปี
2551-2552 รวมทั้งมีสาขารวม 473 สาขาที่ดำเนินงานธุรกิจอาหารบริการด่วน (ภายใต้แบรนด์
Mister Donut, KFC, Baskin-Robbins, Auntie Anne’s, Peper Lunch และ Pizza
Hut) ที่เปิดให้บริการทั้งในกรุงเทพฯ และทั่วทุกภาคของประเทศ

ธุรกิจโรงแรมที่เปิดให้บริการในปัจจุบัน

1.  โรงแรมโซฟิเทลเซ็นทาราแกรนด์ กรุงเทพฯ 607 ห้อง

2.  โรงแรมโซฟิเทลเซ็นทาราแกรนด์รีสอร์ทและวิลลา หัวหิน จ. ประจวบคีรีขันธ์⁽¹⁾ 249 ห้อง

3.  โรงแรมเซ็นทาราแกรนด์บีชรีสอร์ท สมุย จ. สุราษฏร์ธานี 203 ห้อง

4.  โรงแรมเซ็นทาราวิลลา สมุย จ. สุราษฏร์ธานี 100 ห้อง

5.  โรงแรมเซ็นทาราวิลลา ภูเก็ต จ. ภูเก็ต 72 ห้อง

6.  โรงแรมโนโวเทลเซ็นทารา หาดใหญ่ จ. สงขลา 248 ห้อง

7.  โรงแรมเซ็นทาราแม่สอดฮิลล์รีสอร์ท จ. ตาก 120 ห้อง

8.  โรงแรมเซ็นทาราแกรนด์บีชรีสอร์ทและวิลลา จ. กระบี่⁽²⁾ 192 ห้อง

9.  โรงแรมเซ็นทารากะรนรีสอร์ท ภูเก็ต จ. ภูเก็ต⁽³⁾ 335 ห้อง

10. โรงแรมเซ็นทารากะตะรีสอร์ท ภูเก็ต จ. ภูเก็ต⁽⁴⁾ 158 ห้อง

หมายเหตุ (1) ร่วมลงทุนกับผู้ประกอบการโรงแรมในต่างประเทศ

  (2) โรงแรมเซ็นทรัลกระบี่เบย์รีสอร์ท เริ่มเปิดให้บริการ 72 ห้อง เมื่อปลายเดือนธันวาคม
  2548, และเปิดให้บริการเต็มโครงการ 192 ห้อง ในเดือนพฤศจิกายน 2549

  (3) โรงแรมเซ็นทรัลกะรนบีชรีสอร์ท เป็นกิจการร่วมค้าซึ่งบริษัทลงทุนในสัดส่วนร้อยละ 50
  ร่วมกับสถาบันการเงินต่างประเทศ โดยได้ปิดปรับปรุงในเดือนกรกฏาคม 2549
  และเปิดให้บริการเต็มโครงการ 335 ห้อง ในเดือนพฤศจิกายน 2549

  (4) โรงแรมเซ็นทรัลกะตะรีสอร์ท เป็นกิจการร่วมค้าซึ่งบริษัทลงทุนในสัดส่วนร้อยละ 50
  ร่วมกับสถาบันการเงินต่างประเทศ โดยเปิดให้บริการเต็มโครงการ 158 ห้องในเดือน
  พฤศจิกายน 2550

นอกจากนี้ บริษัท ได้รับจ้างให้เป็นผู้ดำเนินกิจการและบริหาร โรงแรมเซ็นทรัลดวงตะวัน เชียงใหม่
ซึ่งมีห้องพักให้บริการจำนวน 500 ห้อง

ธุรกิจอาหารบริการด่วนในปัจจุบัน (ณ วันที่ 31 ธันวาคม 2550)

1.  ประเภท ขนมโดนัท ภายใต้แบรนด์ มิสเตอร์ โดนัท 188 สาขา

2.  ประเภท ไก่ทอด ภายใต้แบรนด์ เคเอฟซี 136 สาขา

3.  ประเภท ไอศกรีมพรีเมี่ยม ภายใต้แบรนด์ บาสกิ้น-ร้อบบิ้นส์ 42 สาขา

4.  ประเภท ขนมซอฟท์เพรทเซล ภายใต้แบรนด์ อานตี้ แอนส์ 81 สาขา

5.  ประเภท พิซซ่า ภายใต้แบรนด์ พิซซ่า ฮัท 25 สาขา

6.  ประเภท อาหารญี่ปุ่น ภายใต้แบรนด์ เป็บเปอร์ลันช์ 1 สาขา

ธุรกิจโรงแรมภายใต้ชื่อ “เซ็นทารา”
เป็นชื่อที่ใช้อย่างเป็นทางการสำหรับโรงแรมในเครือของบริษัท
โดยมีนโยบายและกลยุทธ์ทางการตลาดที่เน้นโรงแรมระดับ 4 ดาวขึ้นไป
ประเภทรีสอร์ทริมทะเลและโรงแรมสำหรับรองรับตลาดการประชุมสัมมนา
ซึ่งสอดคล้องกับแผนพัฒนาเศรษฐกิจของรัฐบาล
ที่มีนโยบายส่งเสริมอุตสาหกรรมการท่องเที่ยวและการประชุมสัมมนาเนื่องจากเป็นอุตสาหกรรมที่สามารถสร้างรายได้ให้กับประเทศเป็นจำนวนมาก
และมีแนวโน้มจะเติบโตสูงขึ้น
บริษัทจึงได้ลงทุนขยายจำนวนของโรงแรมและห้องพักเข้าไปยังแหล่งท่องเที่ยวที่สำคัญ
รวมทั้งร่วมลงทุนกับบริษัทชั้นนำจากต่างประเทศ เพื่อลงทุนในกิจการโรงแรมต่างๆ
ที่มีศักยภาพในการเติบโต โดยในช่วงปลายปี 2548 ถึงปี 2549
บริษัทได้เปิดดำเนินกิจการโรงแรมใหม่ขึ้น 3 แห่ง ในจังหวัดกระบี่และภูเก็ต
คือโรงแรมเซ็นทรัลกระบี่เบย์รีสอร์ท โรงแรมเซ็นทรัลกะรนบีชรีสอร์ท
และโรงแรมเซ็นทรัลกะตะรีสอร์ท

นอกจากนี้ บริษัทยังมีแผนลงทุนในโครงการโรงแรมประเภทรีสอร์ทระดับ 5 ดาวใหม่อีก 2 แห่ง
คือโครงการโรงแรมเซ็นทาราแกรนด์มิราจบีชรีสอร์ท พัทยา จังหวัดชลบุรี มีจำนวน ห้องพัก 555
ห้องซึ่งเป็นการก่อสร้างโรงแรมใหม่ขึ้นบนที่ตั้งเดิมของโรงแรมเซ็นทรัลวงศ์อมาตย์บีชรีสอร์ท
และโครงการโรงแรมเซ็นทาราแกรนด์บีชรีสอร์ท ภูเก็ต จังหวัดภูเก็ต มีจำนวน ห้องพัก 262 ห้อง
ซึ่งคาดว่าจะเปิดดำเนินงานได้ภายใน ปี 2552 และ 2553 ตามลำดับ
นอกจากนี้เพื่อรองรับตลาดการประชุมสัมมนาและงานแสดงนิทรรศการที่เติบโตอย่างรวดเร็ว
ปัจจุบันบริษัทอยู่ระหว่างการดำเนินการก่อสร้างโครงการโรงแรมเซ็นทาราแกรนด์
และบางกอกคอนเวนชัน เซ็นเตอร์ เซ็นทรัลเวิลด์ ซึ่งเป็นโรงแรมระดับ 5 ดาว
ตั้งอยู่บนทำเลใจกลางย่านธุรกิจและชอปปิ้งของกรุงเทพฯ โดยมีจำนวนห้องพักทั้งสิ้น 506 ห้อง
พร้อมคอนเวนชันขนาดใหญ่ประมาณ 18,000 ตารางเมตร ซึ่งได้เปิดให้บริการ ห้องคอนเวนชัน
ห้องประชุม และห้องจัดเลี้ยง ในเดือนกรกฎาคม 2550
คาดว่าจะสามารถเปิดให้บริการส่วนของโรงแรมได้ในไตรมาส 2/2551

ในส่วนของธุรกิจอาหารบริการด่วน บริษัทและบริษัทย่อยได้ดำเนินการขยายสาขาอย่างต่อเนื่อง
โดยในช่วงปลายปี 2549 ถึง 2550 บริษัทย่อยได้เปิดสาขาใหม่เพิ่มเติมจากเดิม 456 สาขาเป็น
473 สาขา คิดเป็นสัดส่วนเพิ่มขึ้นร้อยละ 3.7

ผลการดำเนินงานและฐานะการเงิน

ตั้งแต่ปี 2546 จนถึงปัจจุบัน
บริษัทและบริษัทย่อยมีการขยายธุรกิจอย่างต่อเนื่องทั้งในธุรกิจโรงแรมและธุรกิจอาหารบริการด่วน
ซึ่งส่งผลให้รายได้และกำไรสุทธิของบริษัทและบริษัทย่อยเติบโตอย่างแข็งแกร่ง โดยในปี 2548
บริษัทและบริษัทย่อยมีรายได้รวมจำนวน 6,239.1 ล้านบาท
คิดเป็นอัตราการเติบโตของรายได้เท่ากับร้อยละ 13.4 ทั้งนี้ บริษัทและบริษัทย่อยมีกำไรสุทธิ ในปี
2547 และ 2548 เท่ากับ 541.1 ล้านบาท และ 536.0 ล้านบาท ตามลำดับ
คิดเป็นอัตรากำไรสุทธิเท่ากับ ร้อยละ 9.8 และร้อยละ 8.6 ตามลำดับ ทั้งนี้
กำไรสุทธิและอัตรากำไรสุทธิที่ลดลงในปี 2548 เกิดจากโรงแรมเซ็นทรัลวงศ์อมาตย์บีชรีสอร์ท
ได้ปิดดำเนินการเพื่อเตรียมรื้อถอนและก่อสร้างโรงแรมใหม่และโรงแรมเซ็นทรัล

กระบี่เบย์รีสอร์ท ซึ่งเริ่มเปิดดำเนินการเมื่อปลายเดือนธันวาคม 2548
และอยู่ในช่วงเริ่มต้นของการดำเนินกิจการ
โดยคาดว่าอัตราการเข้าพักจะเข้าสู่ภาวะปกติตามเป้าหมายในระยะเวลาอันใกล้

ในปี 2549 บริษัทและบริษัทย่อยมีรายได้รวมจำนวน 6,849.5 ล้านบาท (ปรับปรุงใหม่)
เพิ่มขึ้นจาก 6,239.1 ล้านบาทในปี 2548 คิดเป็นอัตราการเติบโตของรายได้เท่ากับร้อยละ 9.8
ในด้านกำไรสุทธิของบริษัทและบริษัทย่อยในปี 2549 มีจำนวนเท่ากับ 417.2 ล้านบาท ลดลงจากปี
2548 เท่ากับ 118.8 ล้านบาท ซึ่งคิดเป็นอัตรากำไรสุทธิร้อยละ 6.1 (2548: ร้อยละ 8.6)
ทั้งนี้ ได้รวมรายการกำไรจากการขายโรงแรมลอยน้ำในประเทศติมอร์ตะวันออก (Central
Maritime Hotel, Dili) ในระหว่างไตรมาส 2 ปี 2549 จำนวน 107.4 ล้านบาท

สำหรับปี 2550 บริษัทและบริษัทย่อยมีรายได้รวมจำนวน 7,182.0 ล้านบาท เพิ่มขึ้นจาก 6,742.1
ล้านบาท (ไม่รวมกำไรจากการขายโรงแรมลอยน้ำจำนวน 107.4 ล้านบาท)
คิดเป็นอัตราการเติบโตของรายได้ร้อยละ 6.5 ทั้งนี้บริษัทและบริษัทย่อยมีกำไรสุทธิจำนวน 397.0
ล้านบาท คิดเป็นอัตรากำไรสุทธิเท่ากับ ร้อยละ 5.5 (เทียบกับปี 2549
ซึ่งไม่รวมกำไรจากการขายโรงแรมลอยน้ำ เท่ากับ 309.8 ล้านบาท คิดเป็นร้อยละ 4.6)

ณ วันที่ 31 ธันวาคม 2550 และ 2549
บริษัทและบริษัทย่อยมีอัตราส่วนหนี้สินรวมต่อส่วนของผู้ถือหุ้นเท่ากับ 1.66 เท่า และ 1.27 เท่า
ตามลำดับ และมีอัตราส่วนหนี้สินที่มีภาระดอกเบี้ยต่อส่วนของผู้ถือหุ้นเท่ากับ 1.30 เท่า และ 0.92
เท่า ตามลำดับ ซึ่งเป็นการจัดโครงสร้างทางการเงินที่เหมาะสมกับธุรกิจของบริษัท
และยังคงอยู่ในข้อกำหนดตามเงื่อนไขของสัญญาเงินกู้ยืม (Covenant)
โดยแหล่งที่มาของเงินทุนส่วนหนึ่งมาจากกระแสเงินสดจากการดำเนินงานของบริษัท
และจากการกู้ยืมและออกหุ้นกู้ ทั้งนี้ ที่ประชุมวิสามัญผู้ถือหุ้น ครั้งที่ 1/2549 เมื่อวันที่ 21 มิถุนายน
2549 ได้มีมติอนุมัติให้เพิ่มทุนจดทะเบียนของบริษัทจากทุนจดทะเบียนเดิมจำนวน 900 ล้านบาท
เป็นทุนจดทะเบียนจำนวน 1,580.8 ล้านบาท เพื่อจัดสรรตามรายละเอียดที่ระบุในส่วนของผู้ถือหุ้น
ซึ่งหากขั้นตอนการจัดสรรดังกล่าวเสร็จสิ้นแล้ว
จะทำให้อัตราส่วนหนี้สินต่อส่วนของผู้ถือหุ้นลดลงตามลำดับ